Spoedvraat wou glo vinnig by hof uitkomArgieffoto Vyf motoriste is Saterdag in hegtenis geneem weens spoedoortredings, het die Johannesburgse metropolisie gesê. Hoof supt. Wayne Minnaar, die metropolisie se woordvoerder, het gesê die motoriste is op die M1-snelweg tussen Marlboro- en Woodmead-afrit in Sandton aangekeer en het meer as 140km/h in ŉ 100km/h-sone gery. “ŉ 34-jarige man is in hegtenis geneem nadat hy teen 172km/h op die snelweg gejaag het,” het Minnaar gesê. “Hy is in die vroeë oggendure aangekeer en het beweer hy moet na die Randburgse landdroshof jaag omdat hy glo omstreeks 03:20 ŉ oproep ontvang het om in dié hof te verskyn. Die howe maak egter eers om 08:30 oop.” Altesaam 236 ander motoriste is deur spoedoortredingskameras afgeneem en gaan binnekort hul boetes in die pos ontvang.